gggggggggggg | Netwerk24
Alle paaie lei Saterdag (08/09) na die Phakisa motocross- baan waar ongeveer 200 motocross-ryers van regoor Suid-Afrika, Zambië en Zimbabwe mekaar in die sesde rondte van die Suid-Afrikaanse nasionale kampioenskappe die stryd gaan aansê .
Daar is taai kompetisie tussen die ryers en met net ’n paar punte verskil tussen die voorste jaers, wat mekaar die stryd gaan aansê, kan groot opwinding verwag word om as Suid-Afrikaanse kampioen gekroon te word.
Vier ryers van Welkom neem ook deel, onder andere ’n pa en sy twee seuns. Jared Tilley (35) gaan in die veterane afdeling ry en sy twee seuns, Blade en Casey Tilley, in die 50cc afdelings.
Nog ’n pa-en-seun kombinasie van Welkom, Lourius en Arno Erasmus, sou ook deelgeneem het. Lourius, het egter sy sleutelbeen ’n paar weke gelede gebreek en daarom sal net klein Arno in die 65cc-afdeling deelneem.
’n Ryer om dop te hou, is Caleb Tennant (nr 444) van Kaapstad, wat verlede jaar in Kalifornië geoefen het vir 2018 se SA-kampioenskappe. Hy is tans die voorloper in die MX1 en MX2-klasse.
Die groot sportgeleentheid, met volle televisiedekking wat op verskeie sportkanale uitgesaai sal word mag nie misgeloop word nie. Dit is inderdaad ’n veer in die hoed van die klub om so ’n groot byeenkoms na die Goudveld te reël.
David Tilley, voorsitter van die klub, sê die baan is in ’n uitstekende toestand met skoon ablusies, lekker kos wat deur die Rotariërs verskaf sal word, daar sal verskeie uitstallers wees en goeie musiek deur die uitsaaidiens van Brian Emmenis en sy span.
“Kom ondersteun die sport en geniet ’n dag saam met die familie en kinders,” moedig Tilley aan.
Oefenrondtes begin om 08:00 en die wedrenne om 10:00. Toegang is R60 vir volwassenes en kinders onder 12 jaar is gratis.
Vir meer inligting, kontak David Tilley by 083-273-9152 of Lourius Erasmus op 079-495-7223 of volg Phakisa Motocross Club op Facebook.